Ahus anbefalte leger å ha høy hals eller skjerf på jobbintervju
På et informasjonsmøte fikk kommende turnusleger råd om bekledning og væremåte. Sykehuset sier rådene kom feil ut.  – Jeg ble litt sjokkert og lei meg for at det er slik LIS1-søkere blir møtt, sier Ingeborg Henriksen, som er leder i Yngre legers forening. Hun snakker om et informasjonsmøte i Oslo medisinstudentforening i januar.  I flere legeforum og grupper på sosiale medier har diskusjonen gått varm i ettertid. På møtet fikk nyutdannede leger råd og tips om hvordan de skal søke jobb som såkalt LIS 1-lege til våren. Det er hard konkurranse om disse jobbene.  Men det var en presentasjon fra Akershus universitetssykehus (Ahus) som fikk folk til å reagere.  I en slide, som Aftenposten har fått tilsendt, listes det opp råd for jobbintervjuet:  Det var spesielt punktet om bekledning som satte fyr blant de unge legene. – Dette er useriøst. Hvor godt kvalifisert du er, har ingenting med hvordan du kler deg eller om du drikker kaffe og vann, sier Henriksen.  – Det vil nok av noen leses som at man må passe på å dekke seg til. Mens andre leser det kanskje som at du må skjule halsen din så ingen ser at du blir rød og stresset. Hun mener det hadde vært nok å skrive normal bekledning. Henriksen understreker at det å få råd er helt greit og viktig. Det er formen hun reagerer på.  – Dette er over grensen for hva som er greit. Henriksen minner om at dette er et møte med stressede og uerfarne kolleger som har tenkt mye på hvordan de kan få LIS1-jobb etter studiet.  Hun forventer en beklagelse fra Ahus. Opplevde det som nyttige tips Aladdin Boukaddour var til stede da presentasjonen ble holdt. Han er leder for Norsk medisinstudentforening.  Han opplever at rådet om bekledning ble tatt litt ut av sin sammenheng da det ble spredt på sosiale medier. – Der og da tolket jeg det som et nyttig tips, basert på observasjoner de har gjort under intervjuer, for å unngå nervøse bevegelser rundt halsen, sier han.  Men han er klar på at rådene burde vært kommunisert bedre til dem som ikke var til stede. Han tror frustrasjonen egentlig bunner i at det er for få LIS1-plasser i Norge.  – Det anses nesten som et krav hos flere sykehus at man skal ha jobbet som lege i ulike vikarstillinger, før man faktisk skal ta en utdanningsstilling til å bli lege.  Han forteller at legene opplever Ahus som et sykehus som er åpen om ansettelseskriteriene.  Så hva sier Ahus om det som ble presentert? Og hvordan skal rådene tolkes? Ahus: Det kom feil ut Vibeke Kristiansen svarer. Hun er leder for Kompetanse- og utdanningsavdelingen ved sykehuset: – Vi er kjent med at denne presentasjonen har vakt reaksjoner i etterkant. Og vi er enige i at flere av tipsene i oppsummeringen kom feil ut. Vi tok derfor tidlig i forrige uke initiativ til å endre den og ba om at den omtalte versjonen fjernes fra aktuelle nettsider. Kristiansen skriver at de ofte bidrar med innlegg og presentasjoner om erfaringer fra intervjusituasjonen. – Tipsene i presentasjonen var basert på tidligere spørsmål og kun ment som råd i dialog med en gruppe hvor flere har lite erfaring med jobbintervjuer.  Kristiansen påpeker at de forholder seg til legenes kvaliteter når de ansetter LIS 1-leger.  Hvordan legene fremstår på intervjuet, kan ha noe å si for totalinntrykket, men Kristiansen understreker: – Hva de har på seg, vektlegges ikke. 
På et informasjonsmøte om jobbsøking fikk nyutdannede leger råd om bekledning. Leder for Norsk medisinstudentforening mener rådene ble tatt ut av sin sammenheng på sosiale medier, og at frustrasjonen bunner i for få plasser til leger i spesialisering. Akershus universitetssykehus, som holdt presentasjonen, sier tipsene kom feil ut. 